இந்தச் செயற்பாடுகளை, முழு நேரமாகப் பத்திரிகைத் துறையில் தொடர்ந்தவர் மருது. மருது தமிழ் இலக்கியத்துடனும், ஆழ்ந்த பரிச்சயம் கொண்டவர். ட்£ராட்ஸ்கி மருது என்றதும், அவரது லாகவமான கோடுகளையும் எழுத்தமைப்பு முறையையும் காட்டிலும் அவரது பரந்துபட்ட ஊடகங்களுடனான சோதனைதான் ஞாபகத்துக்கு வரும். அந்த வகையில், தமிழில் விளக்கப்படங்களையும் அது சம்பந்தமான ஊடாட்டத்தையும் அடுத்த கட்டத்துக்கு இவர் நகர்த்தினார். ஓர் ஓவியனின் அணுகுமுறையுடன் விளக்கப்படங்களில், அவை சார்ந்த இலக்கியத்தில், அச்சுத் தொழில் நுட்பத்தில் என்னென்ன சாத்தியப்- பாடுகள் உள்ளனவோ, அவற்றை இனங்கண்டு முழுச் சுதந்திரத்துடன் சோதனைகள் நடத்தியவர். கலப்புச் சாதனம் (Mixed Media), ஒட்டுச் சாதனம் (Collage) ஆகியவற்றைப் பயன்படுத்தி, மருது செய்த விளக்கப்படங்களும் வடிவமைத்த முகப்பு அட்டைகளும் அவற்றின் காண்பியத் தரத்திற்காகவும், வெளிப்பாட்டு அனுபவத்திற்காகவும் மீண்டும் மீண்டும் நினைவு கூரத்தக்கன. சனரஞ்சகக் காண்பிய உருவங்களை ஒட்டுச் சாதனம் மூலம் உயர் வெளிப்பாடுகளுக்காக, விளக்கப் படங்களில் கையாண்ட முறை போப் (Pop) கலை முயற்சிகளுடன் ஒப்பிடத்தக்கது. அந்தவகையில், தமிழக காண்பியக் கலாச்சாரத்தின் மிகப்பெரிய உற்பத்திகளான, இந்த வடிவங்களைத் தனது வெளிப்பாடுக்கான மூலப் பொருளாகக் கொண்டார். இதை ஏற்கத் தயாராக இருந்த பத்திரிகைத் துறையின் பங்களிப்பு குறிப்பிடப்பட வேண்டியது.